Haenertsburg-plaasaanvalle: Bakkie en vuurwapens teruggevindVan die vuurwapens waarop beslag gelê is. Foto: Verskaf Kort nadat die vierde persoon wat na bewering betrokke was in die onlangse aanvalle op twee bejaarde egpare in Haenertsburg in Limpopo aangekeer is, is die bakkie en nog vuurwapens wat tydens die rooftogte gebuit is, ook teruggevind. Brig. Motlafela Mojapelo, provinsiale polisiewoordvoerder, het Woensdag gesê die bakkie van die Wiggel-egpaar, Richard en Anika, is Dinsdagaand in Letsitele opgemerk. “Toe die insittendes die polisie opmerk, het hulle uit die bakkie gespring en te voet in die veld in gevlug,” het Mojapelo gesê. “Die voertuig is deursoek en drie vuurwapens wat tydens die rooftogte gesteel is, is gevind.” Maroela Media het vroeër berig drie mans is Saterdag in hegtenis geneem nadat die Wiggel-egpaar Donderdag om 03:00 op hul plaas in die omgewing aangeval is. Vier verdagtes het glo vensters gebreek om by die huis in te kom. Hulle het die egpaar oorval en aangerand voordat hulle met onder meer ŉ onbekende bedrag geld, ŉ radio, ŉ televisiestel en drie selfone in die egpaar se Isuzu-bakkie gevlug het. Mojapelo het aan Maroela Media bevestig dat die polisie in die proses is om die verdagtes te verbind met ŉ aanval die volgende dag op nóg ŉ bejaarde egpaar op hul kleinhoewe naby die Magoebaskloof-hotel, waartydens onder meer vuurwapens gesteel is. Die vierde verdagte is vroeër Dinsdag in Ritavi in hegtenis geneem. ŉ Rewolwer, een 9mm-pistool met ŉ magasyn, vier haelgeweerpatrone, drie selfone, drie afstandbeheerders en ŉ Toshiba-skootrekenaar is in sy besit gevind. Lees alle vorige berigte oor Haenertsburg-plaasaanvalle op Maroela Media.